
A Hévízi-tó áramlási viszonyainak numerikus modellvizsgálata különböző időléptékek mentén

Kulcsszavak: numerikus modell; Hévízi-tó; cirkuláció; hidrodinamika; termodinamika
A Hévízi-tó Európa legnagyobb melegvizű tava és gyógyfürdője, amelynek melegvizű forrása egész évben működő fürdő lehetőséget biztosít. A melegvíz egy közel 40 méter mély kráterből érkezik az amúgy sekély tóba. A tó összetett áramlási viszonyait alapvetően a mélyen beáramló melegvíz alakítja amellett, hogy annak napon belüli változása is van a tó vízszint-szabályozásának következtében. E két folyamat mellett természetesen a meteorológiai viszonyok további változékonyságot okoznak. A kráter térségében a fel- és leáramlások évszakos irányváltozását és átfordulását figyelték meg a tavon dolgozó kutatóbúvárok. Dolgozatomban numerikus áramlástani modellezéssel szeretném feltárni az áramlási viszonyok mind nagy, mind rövid időskálájú jellemzőit. A nagy időlépték esetében az áramlási jellemzők szezonális változását vizsgáljuk, amely a tó hőmérsékleti szerkezetének, vagyis rétegződésének a hatását jelenti a cirkulációra. Itt a meteorológia alakította felszíni vízhőmérséklet és a mélységi melegvíz hőmérsékletének különbsége játszhat döntő szerepet feltételezésünk szerint. A rövid időlépték esetén pedig a tó napi ciklusú vízszint-szabályozásának hatását határozzuk meg az áramlási képre és a hőmérsékleti viszonyokra.
A vizsgálatokat FVCOM 3D hidro- és termodinamikai modellel végzem. A peremfeltételeket a meteorológiai meghajtó erők (léghőmérséklet, relatív légnedvesség, szélsebesség és szélirány, ki- és bejövő rövid- és hosszúhullámú sugárzás) idősorai, valamint a turbulens cserefolyamatok átviteli együtthatói adják. A korábbi részletes hidrometeorológiai méréseim segítségével kalibrálom és igazolom a modellt, amikhez a mért vízszinteket, az áramlási irányokat és nagyságokat, valamint a vízhőmérsékleteket használom fel. Ezt követően végzem el az igazolt modellel a hosszú idejű (több hónapot magába foglaló) szimulációt, amely eredménye alapján vizsgálom a Hévízi-tó áramlási és hőmérsékleti viszonyainak alakulását, valamint azok lehetséges meghatározó folyamatait a különböző időléptékeken.



